આ પ્રાચીન મંદિરની વિશિષ્ટતા એ છે કે અહીં સિંહદ્વારમાં દાખલ થતાં મંદિરની પીઠ પ્રથમ દેખાય છે. સામાન્યત સિંહદ્વાર મંદિરના ગર્ભગૃહની સન્મુખ હોય છે. મંદિરની આગળના ભાગમાં આવેલ નૃત્ય મંડપની સમીપ જ ચાંદી મઢેલા કમાડવાળું ગર્ભગૃહ છે. જેમાં ભીમશંકર મહાદેવનું ખરબચડા કાળમીંઢ પથ્થરનું એકાદ ફૂટ ઊંચું જયોર્તિલિંગ વિશાળ થાળામાં બિરાજમાન છે. અને તેની ઉપર વિશાળ જળાધારી લટકાવવામાં આવેલ છે. ગર્ભગૃહ ઘણું સાંકડું અને અંધારિયું છે. મંદિરની સામે ખુલ્લા પટાંગણમાં પથ્થરની બાંધેલી વિશાળ દીપમાળા છે.